中華殉道聖人堂 (加拿大)

中華殉道聖人堂（英文：Chinese Martyrs Catholic Church），當地粵語天主教徒簡稱聖人堂、CMCC 或者 CMC，係加拿大多倫多總教區嘅一個主要講粵語嘅天主教堂區，本來叫中華殉道真福堂（Blessed Chinese Martyrs Chinese Catholic Mission，簡稱真福堂或者 BCM），2000年10月1號中華殉道真福封聖之後改名。 佢係多倫多總教區入面第二個華人堂區；技術上可以話係嘉模聖母堂嘅分堂。雖然地理位置喺萬錦，但係因為歷史原因，有時會話係士嘉堡嘅華人堂區。 建築 教堂建築物1994年起好，係三層建築，地面兩層，地庫一層。大禮堂喺地面同樓上騎樓，但係兩部分並唔互通，要出走廊上落樓梯再入過去；地庫就有個小禮堂。入面本來冇𨋢，但係後來加咗。 大禮堂係現代扇形設計，但係前面嘅窗裝咗中國畫風格嘅彩色玻璃，畫嘅係芥子嘅比喻、野百合花嘅比喻同七件聖事，前面嘅十字聖像本來冇，係2006年之後先後來加上去。 堂區 堂區喺1987年成立，本來並冇堂址，而係係借學校嚟做主日彌撒，亦都唔係喺萬錦，而係喺士嘉堡，萬錦嘅堂址係1993年開始起，1994年起好。 佢用中華殉道做名係因為喺1987年堂區成立之前，時任主教要求用華裔聖人做名，但係當時根本未有，所以就用咗嗰陣仲係真福品嘅全部120個中華殉道者做名。 堂區本來冇特定嘅修會派神父，2007年開始，教區同耀漢小兄弟會傾掂，而今gaa1嗰度所有嘅神父都係嗰個會派嚟。 交通 約克區公車局2號線嘅 Featherstone 巴士站喺正中華殉道聖人堂外出。多倫多公車局最近嘅巴士站喺大約15分鐘外，行士刁大道嘅53號線有站喺萬錦路，行過去大約15分鐘；130號嘅 Middlefield 廻旋處就近少少，但係唔係近好多。 因為如果由士嘉堡過嚟，唔揸車其實有啲交通不便，每逢主日朝早，堂區都會安排接駁巴士來往士嘉堡同教堂之問。 北區分堂 2022年，中華殉道聖人堂獲多倫多總教區北區主教批准以屬下分支嘅形式，喺新市開一個 ｢北區華人牧民中心｣，正式改名叫北區華人聖若翰堂（St. John the Baptist Northern Chinese Catholic Mission）。 出面網頁 中華殉道聖人堂嘅官方網站 睇埋 嘉模聖母堂 (加拿大) 聖曹桂英堂 註 攷